[pic] | KOMISIJA EVROPSKIH SKUPNOSTI |

Bruselj, 31.3.2008

COM(2008) 160 konč.

POROČILO KOMISIJE SVETU IN EVROPSKEMU PARLAMENTU

o izvajanju Uredbe (ES) št. 1177/2003 Evropskega parlamenta in Sveta z dne 16. junija 2003

POROČILO KOMISIJE SVETU IN EVROPSKEMU PARLAMENTU

o izvajanju Uredbe (ES) št. 1177/2003 Evropskega parlamenta in Sveta z dne 16. junija 2003

1. UVOD

V skladu s členom 16 Uredbe št. 1177/2003 Evropskega parlamenta in Sveta z dne 16. junija 2003 o projektu EU-SILC (statistika Skupnosti o dohodku in življenjskih pogojih) bo „Komisija Evropskemu parlamentu in Svetu predložila poročilo o delu po tej uredbi najkasneje do 31. decembra 2007“.

To poročilo dokumentira napredek, ki so ga dosegle države članice, države kandidatke in države Efte v zvezi z določbami zgoraj navedene Uredbe Evropskega parlamenta in Sveta ter povezanih uredb Komisije, sprejetih v obdobju 2003–2007.

2. GLAVNE TOČKE

3. SILC: vir referenčnih podatkov za analizo o dohodku in revščini na ravni EU

Od sprejetja Uredbe (ES) št. 1177/2003 o projektu EU-SILC (statistika Skupnosti o dohodku in življenjskih pogojih) dne 16. junija 2003 je bil dosežen znaten napredek.

Projekt EU-SILC je bil uveden postopno med leti 2003 in 2005 v vseh državah članicah EU in je postal vir podatkov za analizo porazdelitve dohodka in socialne vključenosti na ravni EU. Leta 2005 so bili na voljo presečni podatki za vseh 25 držav članic ter Norveško in Islandijo. Ti podatki so se uporabili pri pripravi skupnih kazalnikov za socialno zaščito in proces socialne kohezije (splošni proces, socialna vključenost, pokojnine ter zdravstveno varstvo in dolgotrajna oskrba), vključenih v Skupno poročilo o socialni vključenosti in socialni zaščiti, ki je sestavni del odprte metode koordinacije (OMK).

Projekt EU-SILC se je začel leta 2003 na podlagi prijateljskega dogovora šestih držav članic (Belgija, Danska, Grčija, Irska, Luksemburg in Avstrija) ter Norveške.

Leta 2004 je bil v skladu z Uredbo št. 1177/2003 Evropskega parlamenta in Sveta projekt EU-SILC izveden v dvanajstih državah EU-15 (Nemčija, Nizozemska in Združeno kraljestvo so začetek preložili za eno leto) ter Estoniji, na Islandiji in Norveškem. Leta 2005 se je projekt EU-SILC izvajal v vseh državah EU-25 ter na Islandiji in Norveškem. Bolgarija, Turčija in Romunija so projekt EU-SILC začele izvajati leta 2006, Švica pa leta 2007. V Nekdanji jugoslovanski republiki Makedoniji in na Hrvaškem se bo projekt EU-SILC verjetno začel izvajati pozneje.

Že od samega začetka se projekt EU-SILC izvaja kot letna dejavnost v vseh državah.

4. Pravni okvir

Oblikovan je bil tudi pravni okvir projekta. Poleg Uredbe Evropskega parlamenta in Sveta je Odbor za statistični program (OSP) odobril pet izvedbenih uredb Komisije o „pravilih za vzorčenje in sledenje“, „opredelitvah“, „seznamu primarnih (letnih) ciljnih spremenljivk“, „vidikih terenskega dela in postopkih imputiranja“ in „poročilih o kakovosti“, od katerih so bile prve štiri uredbe objavljene v Uradnem listu (UL) Evropske unije dne 17. novembra 2003, zadnja pa 9. januarja 2004. Poleg tega je bila vsako leto objavljena uredba Komisije s seznamom ciljnih sekundarnih spremenljivk, tj. modulov, vključenih v EU-SILC z možnostjo ponovitve teme na vsaka štiri leta ali v daljših časovnih presledkih. V Uradnem listu so bile objavljene uredbe Komisije o medgeneracijskem širjenju revščine (modul 2005, št. 16/2004 z dne 6. januarja 2004), vključenosti v družbo (modul 2006, št. 13/2005 z dne 6. januarja 2005), stanovanjskih razmerah (modul 2007, št. 315/2006 z dne 22. februarja 2006) ter prezadolženosti in finančni izključenosti (modul 2008, št. 215/2007 z dne 28. februarja 2007).

5. Financiranje EU

Letno financiranje projekta s strani EU je bilo zagotovljeno s sporazumi o dodelitvi nepovratnih sredstev, sklenjenimi z nacionalnimi statističnimi uradi. Za prva štiri leta zbiranja podatkov SILC so vse države članice ter Norveška in Islandija prejele sredstva EU za izvedbo projektov (v Estoniji se štiriletno financiranje EU ni začelo v prvem, temveč v drugem letu zbiranja podatkov). Za dve novi državi članici, ki sta se pridružili leta 2007 (Bolgarija in Romunija), se je financiranje EU začelo s postopkom leta 2006.

Skupaj je višina sredstev EU znašala 6,5 milijona EUR za zbiranje podatkov leta 2004 in približno 11 milijonov EUR za zbiranja podatkov v letih 2005–2007.

6. Zbiranje in širjenje podatkov SILC

Na splošno je bilo zbiranje podatkov SILC uspešno. Eurostat je skupaj z mrežo nacionalnih statističnih uradov uspel zbrati, preveriti in objaviti te podatke v razumnem roku. Kljub temu je prišlo do pomembne razlike dveh let med referenčnim letom zbranih podatkov in najnovejšimi razpoložljivimi gospodarskimi podatki.

Za presečno komponento projekta EU-SILC sta bila Eurostatu že poslana dva sklopa podatkov (za leti 2004 in 2005). Tretji sklop (za leto 2006) se trenutno pripravlja. Postopek SILC za leto 2004 se je nanašal na 15 držav (12 od 15 starih držav članic ter Estonija, Norveška in Islandija), medtem ko je v drugem sklopu leta 2005 sodelovalo 27 držav (vseh 25 držav članic EU ter Norveška in Islandija). Vse zadevne države so Eurostatu uspele pravočasno poslati podatke za leto 2004 bodisi do konca oktobra bodisi do konca novembra glede na državo. Za postopek leta 2005 sta dve državi članici (Slovenija in Združeno kraljestvo) pri pripravi zaključnih presečnih podatkov zabeležili nekaj mesečno zamudo.

Eurostat je nato te podatke razširjal, in sicer v obliki zbirnih tabel na spletni strani Eurostata in v obliki datotek z anonimnimi mikropodatki, do katerih ima raziskovalna skupnost dostop pod strogimi pogoji. Kljub temu je Malta nasprotovala objavi mikropodatkov. Anonimiziranje posameznih datotek je mogoče z odstranitvijo ali ponovnim šifriranjem spremenljivk, ki se lahko uporabljajo posredno za opredelitev posameznikov ali gospodinjstev. Datoteke z presečnimi anonimnimi mikropodatki so bile objavljene junija 2006 za SILC 2004 in junija 2007 za SILC 2005. Od 15 držav, ki so leta 2004 začele projekt SILC (12 od 15 starih držav članic ter Estonija, Norveška in Islandija), je 14 držav sodelovalo pri dejavnostih leta 2004 (razen Islandije). Dejavnosti leta 2005 so zajele 26 od 27 zadevnih držav (vseh 25 držav članic, razen Malte, ter Norveško in Islandijo).

Longitudinalna komponenta zbiranja informacij EU-SILC štiriletnih posameznih obdobij se ne bo začela v celoti izvajati pred letom 2010. Doslej so bile objavljene le longitudinalne informacije, ki ustrezajo podatkom SILC za leti 2004/2005. Ta objava pa je zadevala samo 13 držav, ker so druge države začele projekt SILC šele leta 2005 ali pa so imele težave pri potrjevanju longitudinalne komponente SILC.

Prav tako so zamude nastale pri objavi longitudinalnih podatkov, ker je longitudinalna podatkovna zbirka za leti 2004/2005 na voljo šele od oktobra 2007.

Ko bo projekt dosegel zrelo stopnjo (od leta 2010), bosta vsako leto dve vrsti objave:

- presečna anonimna podatkovna zbirka uporabnikov (User Data Base – UDB) z najnovejšim sklopom EU-SILC;

- longitudinalna anonimna podatkovna zbirka uporabnikov s posameznimi obdobji dolžine največ štirih let.

- Vsebina EU-SILC

EU-SILC je večdimenzionalni instrument, ki se osredotoča na dohodek, a hkrati zajema stanovanjske razmere, delo, zdravje, demografijo in izobraževanje, s čimer omogoča analizo večdimenzionalnega pristopa socialne izključenosti.

Zajema ciljne primarne (letne) in sekundarne (modul) spremenljivke.

Ciljne primarne spremenljivke so bodisi informacije o gospodinjstvih ali informacije o članih gospodinjstev (za osebe, stare 16 let ali več) in so združene po področjih.

- Na ravni gospodinjstev je zajetih pet področij: (1) osnovni/temeljni podatki, (2) dohodek, (3) stanovanjske razmere, (4) socialna izključenost, (5) informacije o delu.

- Osebna raven je razvrščena na pet področij: (1) osnovni/demografski podatki, (2) dohodek, (3) izobraževanje, (4) informacije o delu in (5) zdravje). Prav tako se za otroke, mlajše od 12 let, zbirajo informacije o varstvu otrok.

Ciljne sekundarne spremenljivke (moduli) se uvajajo vsako leto od leta 2005 samo v presečni komponenti instrumenta. Prvi moduli EU-SILC se nanašajo na:

2005: medgeneracijsko širjenje revščine;

2006: sodelovanje v družbi;

2007: stanovanjske razmere;

2008: prezadolženost in finančno izključenost;

2009: pomanjkanje materialnih dobrin.

7. Enota, za katero se zbirajo podatki

EU-SILC zajema samo ljudi, ki živijo v zasebnih gospodinjstvih . Osebe, ki živijo v kolektivnih gospodinjstvih in ustanovah, so izključene iz ciljne populacije. Vpliv zaradi izključitve starejših ljudi, ki živijo v ustanovah, invalidov in drugih občutljivih skupin, vključno z brezdomci, iz vzorcev je lahko od države do države različen. Nekatere občutljive skupine, ki živijo v zasebnih gospodinjstvih, so lahko tudi nezadostno zastopane, ker jih je težko doseči. Kljub temu te skupine zahtevajo posebne metode zbiranja podatkov, ki niso skladne z okvirom EU-SILC.

V okviru EU-SILC sta bili dovoljeni dve vrsti zbiranja spremenljivk o gospodinjstvih in posameznikih. V večini držav (države brez registra) so vsi člani izbranih gospodinjstev, stari 16 let ali več, dobili osebni vprašalnik in bili naprošeni, naj ga izpolnijo. V državah z registrom (DK, FI, IS, NL, NO, SE, SI) prejme osebni vprašalnik samo referenčna oseba gospodinjstva, spremenljivke o gospodinjstvih in dohodku pa se pridobijo bodisi prek registra bodisi od izbranega vprašanca.

8. Vzorčenje

V zvezi z vzorčenjem vse države zbirajo informacije na podlagi reprezentativnih verjetnostnih vzorcev ciljne populacije. Izjema je Nemčija, ki je pri začetku izvajanja projekta EU-SILC uporabila obstoječi vzorec na podlagi kvot. Kljub temu bo neverjetnostni vzorec postopno opuščen do leta 2008 v skladu z Uredbo št. 1177/2003.

Da bi lahko vsako leto pripravil presečne in longitudinalne informacije, pri čemer bi vsaka vzdolžna komponenta zajela vsaj štiri leta, je Eurostat predlagal uporabo rotacijskega panela. V ta namen se vzorec razdeli na štiri podvzorce, imenovane „rotacijske skupine“, od katerih vsak zagotavlja reprezentativnost za celo populacijo. Gre za to, da se nato vsako naslednje leto eno skupino izloči in spremlja ljudi v drugih skupinah. Večina 27 držav je sprejela ta štiriletni rotacijski načrt, ki ga je priporočil Eurostat. Na Norveškem in v Franciji se uporablja rotacijski načrt za daljše obdobje (8 in 9 let)

Nekatere države so uporabile tudi alternativne raziskovalne strukture. Luksemburg je izbral popoln dolgoročni panel, ki se vsako leto dopolni z novim vzorcem, da se zagotovi medsektorska reprezentativnost. Švedska ima dve različna postopka: presečne raziskave in popoln dolgoročni panel. Finska pa uporablja spremenjeno rotacijsko shemo (v kateri je osnovni dvoletni rotacijski panel dopolnjen z nadaljevanjem dveh podvzorcev za dve dodatni leti, da se omogoči štiriletno obdobje).

Administrativne podatke uporabljajo države, kjer je na voljo del informacij SILC. V tako imenovanem registru držav (DK, FI, IS, NL, NO, SE, SI) se večina elementov o dohodku in nekatere demografske informacije pridobijo iz administrativnih registrov. Druge osebne spremenljivke se pridobijo s telefonskim razgovorom. V vseh drugih državah razen Irske in Nemčije se popolne informacije pridobijo z raziskovanjem gospodinjstev in osebnimi razgovori s člani gospodinjstev. Na Irskem se informacije za gospodinjstva, ki so se izrecno strinjala (približno 25 % gospodinjstev), pridobijo iz administrativnih registrov. Nemčija uporablja raziskovanja po pošti, kjer posamezniki sami izpolnijo vprašalnike.

9. Velikost vzorcev

Kot je razvidno iz naslednje tabele so za postopek SILC 2005 skoraj vse države dosegle minimalno efektivno velikost vzorca za presečno komponento, kot je opredeljeno v Uredbi št. 1177/2003. Edine izjeme so Češka, Nizozemska in Portugalska.

Treba je opozoriti, da je bilo Češki odobreno posebno odstopanje, na podlagi katerega ima manjšo velikost vzorca za prvo leto zbiranja podatkov.

Dosežena efektivna velikost vzorca gospodinjstev (na podlagi doseženega vzorca)[1] | Minimalna efektivna velikost vzorca gospodinjstev (kot je opredeljeno v Uredbi) |

Belgija | 4939 | 4750 |

Ciper | 3533 | 3250 |

Češka | 3687 | 4750 |

Danska | 5957 | 4250 |

Estonija | 3970 | 3500 |

Nemčija | - | 8250 |

Grčija | 4283 | 4750 |

Španija | 9088 | 6500 |

Francija | 8787 | 7250 |

Madžarska | 5328 | 4750 |

Islandija | 2958 | 2250 |

Irska | 4680 | 3750 |

Italija | 15625 | 7250 |

Latvija | 3284 | 3750 |

Litva | 4353 | 4000 |

Luksemburg | - | 3250 |

Malta | 3459 | 3000 |

Nizozemska | 3931 | 5000 |

Norveška | 5991 | 3750 |

Avstrija | 4476 | 4500 |

Poljska | 13183 | 6000 |

Portugalska | 2817 | 4500 |

Finska | 8020 | 4000 |

Slovaška | 5147 | 4250 |

Slovenija | 7892 | 3750 |

Švedska | 6133 | 4500 |

Združeno kraljestvo | - | 7500 |

Za longitudinalno komponento se lahko stanje v tej fazi oceni samo za 15 držav, ki so postopek SILC izvedle leta 2004 in za katere so na voljo longitudinalni podatki za leti 2004 in 2005, in sicer za dvanajst držav EU-15 (Nemčija, Nizozemska in Združeno kraljestvo so začetek prestavile za eno leto) ter Estonijo, Islandijo in Norveško. Tabela kaže, da Belgija in Irska ne izpolnjujeta zahteve o minimalni velikosti za prvi dve leti longitudinalne komponente.

Dosežena efektivna velikost vzorca gospodinjstev (na podlagi doseženega vzorca)(1) | Minimalna efektivna velikost vzorca gospodinjstev (kot je opredeljeno v Uredbi) |

Belgija | 2851 | 3500 |

Estonija | 3091 | 2750 |

Danska | 3250 |

Grčija | 3456 | 3500 |

Španija | 6394 | 5000 |

Francija | 6757 | 5500 |

Islandija | 1908 | 1700 |

Irska | 2118 | 2750 |

Italija | 11145 | 5500 |

Luksemburg | 2500 |

Norveška | 3656 | 2750 |

Avstrija | 3089 | 3250 |

Portugalska | 3250 |

Finska | 3312 | 3000 |

Švedska | 4866 | 3500 |

10. Poročila in raziskave

V skladu z Uredbo št. 1177/2003 je vseh 15 držav, ki so leta 2004 začele izvajati instrument SILC, predložilo vmesno poročilo o kakovosti pred koncem decembra 2005 in končno poročilo o kakovosti pred koncem decembra 2006. Na podlagi tega je Eurostat junija 2006 pripravil enotno poročilo EU o kakovosti, v katerem je združil nacionalna vmesna in končna poročila o kakovosti; v bistvu je bila zaradi pomanjkanja longitudinalnih informacij v prvem letu zbiranja podatkov zelo majhna razlika med obema vrstama poročil.

Za postopek SILC 2005 je Eurostat do konca decembra 2006 od vseh 27 zadevnih držav prejel vmesna poročila o kakovosti. Povzetek Eurostata je zdaj v končni fazi priprave (prišlo je do manjše zamude).

Postopek v zvezi s končnimi poročili o kakovosti za leto 2005 je zdaj v teku.

V vmesnem poročilu so obravnavani različni vidiki, kot so natančnost (načrt vzorčenja, vzorčenje in nevzorčne napake, metoda zbiranja podatkov, trajanje pogovorov), primerljivost (osnovni koncepti in opredelitve, elementi dohodka) in skladnost.

Končno poročilo obravnava natančnost (načrt vzorčenja, vzorčenje in nevzorčne napake, metodo zbiranja podatkov, postopki imputiranja, imputirana najemnina, službena vozila), primerljivost (osnovni koncepti in opredelitve, elementi dohodka, pravila za sledenje), pravočasnost in točnost, dostopnost in jasnost ter skladnost.

Poleg tega je Komisija sprejela več ukrepov za oceno kakovosti in zlasti primerljivosti informacij SILC:

- Z objavo javnih razpisov so bile sprožene metodološke raziskave, ki zajemajo ključna vprašanja glede primerljivosti na ravni EU in nacionalnih ravneh, zlasti glede vpliva opredelitve gospodinjstva, primerljivosti administrativnih podatkov in podatkov raziskovanj, metode zbiranja podatkov, različne obravnave negativnega dohodka in vprašanj v zvezi z vzorčenjem. Poleg tega so bila nacionalnim statističnim uradom ponujena nepovratna sredstva za izvedbo metodoloških raziskav o vplivu na primerljivost uporabe nacionalnih virov (na primer študije o uporabi registrov glede podatkov raziskovanj; vpliv uporabe različnih metod za oceno imputirane najemnine; analiza skladnosti z nacionalnimi računi ali z drugimi informacijami raziskovanj; študija o izpadu enot).

- Ustanovljena je bila delovna skupina za metodologijo, ki je razpravljala o vprašanjih, kot so tehnike imputiranja, obravnava pavšalov, imputirana najemnina in status zasebnih pokojninskih shem v okviru dohodka.

- Eurostat je skupaj s Statistics Finland organiziral konferenco o projektu SILC, ki je potekala od 6. do 8. februarja 2006 v Helsinkih. Na konferenci so bile pregledane vse razsežnosti projekta, pripravljen pa je bil tudi akcijski načrt.

- Eurostat sistematično računa standardne napake za kazalnike, ki temeljijo na dohodku, v prvem letu razpoložljivosti teh podatkov.

- Publikacije

Poleg objavljanja mikropodatkov za raziskovalce in zbirnih tabel na spletni strani Eurostata je Eurostat septembra 2005 pripravil manjšo publikacijo (Statistika na kratko), v kateri so presečni kazalniki, ki se običajno uporabljajo pri odprti metodi koordinacije (OMK) o socialni vključenosti. Ta publikacija z naslovom „Dohodek, revščina in socialna izključenost v državah EU-25“ temelji na podatkih SILC 2004. Eurostat trenutno pripravlja novo izdajo na podlagi podatkov SILC 2005.

Poleg tega se zdaj instrument EU-SILC navaja kot ključni vir za poglavja o socialni koheziji v splošnejših publikacijah, kot je Skupno poročilo o socialni vključenosti in socialni zaščiti, „letna poročila o napredku“, poročilo z naslovom „Merjenje napredka proti bolj trajnostni Evropi – poročilo o spremljanju iz leta 2007 v zvezi s strategijo trajnostnega razvoja EU (in predhodna poročila o spremljanju v zvezi s strategijo trajnostnega razvoja)“, „Poročilo o socialnih razmerah“, žepna statistična publikacija ‚„Key figures on Europe“ in Panorama o moških in ženskah v Evropski uniji.

Kljub temu je treba širjenje informacij SILC še izboljšati. Treba je na primer pripraviti dve vrsti analize (in ustreznih publikacij): statistično publikacijo (monografijo, vključno s statistično analizo) in serijo kratkih statističnih analiz v enaki obliki kot publikacije Eurostata „Statistika na kratko“.

11. SKLEP

Od sprejetja Uredbe št. 1177/2003 je instrument SILC postal ključni vir referenčnih podatkov za statistiko o analizi porazdelitve dohodka, revščine in socialne izključenosti na ravni EU; ti podatki so bili uporabljeni v okviru „strukturnih kazalnikov“ in postopkov OMK. Oblikovan je bil pravni okvir in zagotovljeno je bilo ustrezno financiranje EU za prva štiri leta zbiranja podatkov v vsaki državi. Zbiranje in širjenje presečnih podatkov SILC v obliki tabel in mikropodatkov za raziskovalce potekata brez težav, čeprav je na področju pravočasnosti napredek še mogoč. Longitudinalna komponenta SILC je še v začetni fazi in se pred letom 2010 še ne bo v celoti izvajala. Edine longitudinalne informacije, ki so trenutno na voljo, so omejene na 13 držav. Vloženega je bilo veliko truda pri oceni kakovosti podatkov SILC, in sicer v obliki poročil o kakovosti in metodoloških raziskav. Tudi delovna skupina za metodologijo in konferenca SILC, ki je potekala novembra 2006 v Helsinkih, sta podrobno proučili številna vprašanja. Čeprav so bile pripravljene številne publikacije, so potrebna nadaljnja prizadevanja glede širjenja informacij SILC.

[1] Dosežene efektivne velikosti vzorca se pridobijo z delitvijo dosežene velikosti vzorca s tako imenovanim učinkom vzorca. Za to tabelo je Eurostat ocenil učinek vzorca za prvi sklop podatkov EU-SILC (2004 ali 2005). Za Dansko in Združeno kraljestvo teh informacij še ni na voljo. Ločeni izračuni so na voljo za LU, vendar niso absolutno primerljivi. Lahko se šteje, da so odstopanja, manjša od 10–15 % v primerjavi s cilji Uredbe, v okviru dovoljene meje glede stopnje natančnosti pri oceni učinka vzorca s strani Eurostata. Številke, označene s krepkim tiskom, so pod to dovoljeno mejo.